ΓΡΑΠΤΗ ΕΡΩΤΗΣΗ E-2837/96 υποβολή: Jan Wiebenga (ELDR) προς την Επιτροπή (25 Οκτωβρίου 1996)

Θέμα: Συμμετοχή του Επιτρόπου Van den Broek σε συμβούλιο περιορισμένης συνθέσεως του Ολλανδικού Υπουργικού Συμβουλίου

1. Πώς συμβιβάζεται πάγιο δικαίωμα του Επιτρόπου Van den Broek να συμμετέχει σε συμβούλιο περιορισμένης συνθέσεως του Ολλανδικού Υπουργικού Συμβουλίου με τις Συνθήκες της ΕΚ, και μάλιστα με το άρθρο 157, παρ. 2 που αναφέρει ότι:

«Τα μέλη της Επιτροπής ασκούν τα καθήκοντά τους με πλήρη ανεξαρτησία προς το γενικό συμφέρον της Κοινότητας. Κατά την εκπλήρωση των καθηκόντων τους δεν ζητούν ούτε δέχονται υποδείξεις από καμία κυβέρνηση ή άλλον οργανισμό. Απέχουν από κάθε πράξη ασυμβίβαστη προς το χαρακτήρα των καθηκόντων τους. Κάθε κράτος μέλος υποχρεούται να σέβεται την αρχή αυτή και να μην επιδιώκει να επηρεάζει τα μέλη της Επιτροπής κατά την εκτέλεση του έργου τους.» ((βλέπε ολλανδικό εβδομαδιαίο περιοδικό Elsevier της 28ης Σεπτεμβρίου 1996. ))

2. Πώς συμβιβάζεται το πάγιο δικαίωμα συμμετοχής σε συμβούλιο περιορισμένης συνθέσεως του Ολλανδικού Υπουργικού Συμβουλίου με την απάντηση της Επιτροπής στην ερώτηση 10/71 (Vredeling) ((EE C 61 της 15.6.1971, σελ. 1. )) ότι, σύμφωνα με τη γνώμη της Επιτροπής, τα μέλη της είναι ελεύθερα «κατά την άσκηση των πολιτικών τους αρμοδιοτήτων, εάν το επιθυμούν να διεξάγουν προσωπικές συνομιλίες με βουλευτές ή κυβερνητικούς ιθύνοντες της χώρας προέλευσής τους ή άλλων κρατών μελών»;

3. Λαμβάνοντας υπόψη τον πάγιο χαρακτήρα του δικαιώματος συμμετοχής του Επιτρόπου Van den Broek σε συμβούλιο περιορισμένης συνθέσεως του ολλανδικού Υπουργικού Συμβουλίου, μήπως μπορεί να γίνει λόγος για παράλληλα καθήκοντα; Εάν ναι, είναι εις γνώση σας ή εις γνώση της Επιτροπής και έχει ζητηθεί έγκριση ή αντιθέτως, αυτά όφειλαν να έχουν γίνει;

4. Συμβιβάζεται ο εφαρμοζόμενος εκ μέρους της ολλανδικής κυβέρνησης μόνιμος χαρακτήρας της συμμετοχής του Επιτρόπου Van den Broek στο συμβούλιο περιορισμένης συνθέσεως του Ολλανδικού Υπουργικού Συμβουλίου με το άρθρο 157, παράγραφος 2, 4η πρόταση της Συνθήκης ΕΚ;

5. Υφίστανται συγκρίσιμοι θεσμοί παγίου δικαιώματος συμμετοχής σε υπουργικό συμβούλιο ή σε συμβούλια περιορισμένης συνθέσεως που αφορούν άλλους Επιτρόπους, στην χώρα από την οποία προέρχονται και εάν ναι, σε ποιες χώρες συμβαίνει αυτό και με ποιον τρόπο;

Απάντηση του κ. Santer εξ ονόματος της Επιτροπής (4 Δεκεμβρίου 1996)

1. Ο κ. van den Broek δεν απολαύει μόνιμο δικαίωμα συμμετοχής σε συμβούλιο περιορισμένης σύνθεσης του ολλανδικού υπουργικού συμβουλίου.

Βάσει του διατάγματος της 2ας Φεβρουαρίου 1996, Αριθ. 96Μ000230 σχετικά με τη σύσταση του συμβουλίου ευρωπαϊκών και διεθνών υποθέσεων, ο πρωθυπουργός των Κάτω Χωρών δύναται, μετά από διαβούλευση με τους αρμοδίους υπουργούς, να καλεί άλλα πρόσωπα (περιλαμβανομένου του κ. van den Broek) να παρευρεθούν στη συνεδρίαση του εν λόγω συμβουλίου. Ο κ. van den Broek δεν είναι μέλος του συμβουλίου αυτού και δεν λαμβάνει αμοιβή. Οι προκάτοχοι του κ. van den Broek είχαν επίσης παρακολουθήσει συνεδριάσεις του Συμβουλίου για ευρωπαϊκά θέματα - ονομασία του Συμβουλίου ευρωπαϊκών και διεθνών υποθέσεων πριν την 2α Φεβρουαρίου 1996.

Όπως όλα τα μέλη της Επιτροπής, ο κ. van den Broek έχει δεσμευθεί να τηρεί την ανεξάρτητη άσκηση των καθηκόντων του και δεν ζητά ούτε λαμβάνει εντολές από οποιαδήποτε κυβέρνηση ή όργανο. Οι τακτικές ανταλλαγές απόψεων με την κυβέρνηση του κράτους μέλους από το οποίο προέρχεται ο Επίτροπος δεν είναι ασυμβίβαστη με τα καθήκοντά του. Η Επιτροπή θεωρεί ότι ο κ. van den Broek εκπληρώνει τις υποχρεώσεις του σύμφωνα με το άρθρο 157 της Συνθήκης ΕΚ.

2. Η συμμετοχή του Επίτροπου συμβιβάζεται απόλυτα με την απάντηση που αναφέρει το Αξιότιμο Μέλος.

3. Όχι, δεν μπορεί να γίνει λόγος για παράλληλα καθήκοντα.

4. Ναι.

5. Δεν χρειάζεται να απαντηθεί το εν λόγω ερώτημα, δεδομένης της απάντησης στο ερώτημα 1.